În 2024, Gheorghe Dinculescu, primarul comunei Malaia, dispune de un buget local estimat la suma de circa 28 milioane de lei, din care 5,3 milioane de lei venituri proprii. Realizarea veniturilor bugetare constă în derularea mai multor etape: așezarea, lichidarea, emiterea titlului de percepere a impozitului și perceperea propriu-zisă a acestuia. Efectuarea cheltuielilor publice presupune respectarea destinației și a cuantumului aprobat pentru fiecare categorie de cheltuieli bugetare și impune parcurgerea mai multor faze procedurale succesive, pentru fiecare alocație bugetară, după cum urmează: angajarea, lichidarea, ordonanțarea și plata. La finele anului trecut, Primăria comunei Malaia a primit suma de 300.000 lei din fondul de rezervă bugetară la dispoziţia Guvernului, prevăzut în bugetul de stat pe anul 2023, pentru finanţarea unor cheltuieli descentralizate pentru servicii sociale destinate persoanelor vârstnice şi persoanelor cu handicap. Prin Hotărârea nr. 76/2023, Consiliul local al comunei Malaia a decis depunerea și implementarea proiectului "Realizare sistem integrat de colectare și valorificare a gunoiului de grajd în comuna Malaia, judetul Vâlcea", în cadrul apelului de proiecte PNRR. Valoarea eligibilă a proiectului este în cuantum de 4,58 milioane de lei fără TVA. Primăria Malaia, în calitate de solicitant al finanțării nerambursabile, se angajează să suporte cheltuielile de mentenanță a investiției pe o perioadă de minimum 5 ani de la data efectuării ultimei plăți. În luna august anul trecut, Primăria comunei Malaia a recepționat lucrările la Școala Gimnazială din centrul localității. Proiectul a inclus ample lucrări de modernizare și a fost desfășurat pe o perioadă de două luni.
Web Design by DowMedia